Teise positiivse ilminguna võib esile tuua ettevõtete teadlikkuse tõusmise. Üha enam on hakanud ka erasektorile kohale jõudma, et vabatahtlikus tegevuses peitub lisaks vältimatule idealismile ka oma kasulik äriloogika. Lisaks  ettevõtte mainele on töötajad paremini motiveeritud ning saavad nö tasuta koolitusi ja kogemust, aidates kaasa mõne ühenduse tegevustele või suutlikkuse tõstmisele. Milleks peaks ettevõte motivatsioonikoolituse eest maksma krõbedat hinda Peep Vainule või The Secreti maaletoojatele, kelle kokkusaamised meenutavad mõne sekti koosolekuid, kui vabatahtlik tegevus mõne abi vajava organisatsiooni juures on selleks palju parem võimalus? Kui käia ja teha koos kolleegidega, siis tõuseb paratamatult ka meeskonnatunne ning  laiemas plaanis võiks see tugevdada kodanikuühenduste kaasamist tervikuna. Ettevõtted on hakanud aru saama, et töötajale aastas näiteks ühe vaba päeva võimaldamine mõne vabatahtliku tegevuse heaks toob ennast kuhjaga tagasi.